32005R0930
L 162/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 930/2005 НА КОМИСИЯТА
от 6 юни 2005 година
за изменение на приложения I, II, III, V, VII и VIII към Регламент (ЕИО) № 3030/93 на Съвета относно общите правила за внос на някои текстилни продукти с произход от трети страни
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 3030/93 на Съвета от 12 октомври 1993 г. относно общите правила за внос на някои текстилни продукти от трети страни (1), и по-специално член 19 от него,
като има предвид, че:
(1)
Общите правила за внос на текстилни продукти от трети страни следва да бъдат актуализирани предвид редица скорошни процеси,
(2)
С Решение 2005/272/ЕО (2) Съветът одобри сключването на Споразумение за търговия с текстилни продукти между Европейската общност и Република Сърбия.
(3)
С Решение 2005/244/ЕО (3) Съветът одобри сключването на Споразумение за достъп до пазара между правителството на Социалистическа република Виетнам и Европейската общност. По силата на член 1 от това споразумение съществуващите квоти за Виетнам ще бъдат преустановени; във връзка с това двойната проверка на всички категории текстилни продукти също следва да се преустанови.
(4)
Регламент (ЕО) № 1810/2004 на Комисията (4) изменя Комбинираната номенклатура от Регламент (ЕИО) № 2658/87 на Съвета (5) и се прилага считано от 1 януари 2005 г. Тези изменения засягат също така някои кодове в приложение I към Регламент (ЕИО) № 3030/93.
(5)
Регламент (ЕИО) № 3030/93 следва да се измени съответно.
(6)
Мерките, предвидени в настоящия регламент, са в съответствие със становището на Комитета по текстил, създаден с член 17 от Регламент (ЕИО) № 3030/93,
ПРИЕ НАСТОЯЩИЯ РЕГЛАМЕНТ:
Член 1
Приложения I, II, III, V, VII и VIII към Регламент (ЕИО) № 3030/93 се изменят както е посочено в приложението към настоящия регламент.
Член 2
Настоящият регламент влиза в сила на седмия ден след публикуването му в Официален вестник на Европейския съюз.
Разпоредбите, отнасящи се за Република Сърбия се прилагат считано от 1 юли 2005 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 6 юни 2005 година.